Po vstopu v Grčijo Struma teče skozi 10-kilometrsko Rupelsko sotesko, ki jo je izdolbla med Belasico in Sengelsko goro. Iz soteske priteče na položno nižino, kjer sta iz nje speljana dva namakalna kanala. Na nekdanjem obsežnem močvirnatem površju reka tvori umetno jezero Kerkini (Butkovsko jezero), ki je zaradi izjemne ptičje raznovrstnosti zaščiteno kot ramsarsko mokrišče. Reka se izliva v Egejsko morje v Strumskem ali Orfanskem zalivu, nedaleč od ostankov antičnega grškega mesta Amfipolis.